Om jou besittings vrywillig met ander te deel was nog altyd deel van ŉ leefstyl wat tot eer van God is. Dit is deel van ons rentmeesterskap en ons diens na buite. Vrygewigheid is om ander mense se behoeftes raak te sien en ons gawes vrywillig te gebruik om hulle te help. Dit is om geleenthede om by hulle nood betrokke te raak, aan te gryp. God het immers die blymoedige gewer lief (2 Kor. 9:6-7). Vrygewigheid is om prakties te wys dat alles wat jy het en is van God af kom (Ps 24:1). Dit is om sistematies en doelbewus God se liefde aan ander mense te bewys deur jou hulpbronne en gawes met hulle te deel – liggaamlik, intellektueel, emosioneel, sosiaal, finansieel, materieel en geestelik.
Maak ’n lys van alles in jou huis wat jy nie meer nodig het nie. Dink biddend vir wie jy hierdie dinge kan gee en gaan leef dan vrygewig deur hierdie mense met dié geskenke te seën.
Maak ’n lys van dinge wat die mense in jou gemeenskap nodig het. Vra die Here om jou aandag op een van hierdie behoeftes te vestig. Dink na oor watter hulpbronne jy het om in hierdie behoeftes te kan voorsien. Gaan verryk dan ander mense se lewe met jou vrygewigheid.
Maak ’n lys van die dinge waaraan jy verknog is – besittings, tegnologie, ontspanning. Dink biddend na oor hoe jy hierdie verknogtheid kan verbreek deur met minder tevrede te wees. Kies een van hierdie dinge en maak jou daarvan vry deur dit vir iemand anders te gee.
Vra ’n paar vriende om saam met jou ’n bediening te begin deur julle spesifieke hulpbronne en gawes te gebruik. Konsentreer daarop om vrygewig te wees met dié dinge waarmee God julle geseën het. Dit sal blydskap bring, nie net vir die mense wat by julle vrygewigheid baat nie, maar ook vir julle.